น้ำมันปิดบวก39 เซนต์
สัญญาน้ำมันดิบเวสต์เท็กซัสตลาดนิวยอร์กปิดปรับตัวสูงขึ้น ปิดบวก 39 เซนต์ที่ 91.95 ดอลลาร์/บาร์เรล  รับข้อมูลแรงงานสหรัฐดีเกินคาด
9 มี.ค. 2556

สัญญาน้ำมันดิบเวสต์เท็กซัสตลาดนิวยอร์กปิดปรับตัวสูงขึ้น ปิดบวก 39 เซนต์ที่ 91.95 ดอลลาร์/บาร์เรล  รับข้อมูลแรงงานสหรัฐดีเกินคาด
สัญญาน้ำมันดิบเวสต์เท็กซัส (WTI)  ส่งมอบเดือนเม.ย. ขยับขึ้น 39 เซนต์ ปิดที่ 91.95 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนเม.ย.ที่ตลาดลอนดอน ลดลง 30 เซนต์ ปิดที่ 110.40 ดอลลาร์/บาร์เรล
กระทรวงแรงงานสหรัฐเปิดเผยว่า ตัวเลขการจ้างงานนอกภาคการเกษตรเพิ่มขึ้น 236,000 ตำแหน่งในเดือนก.พ. ในขณะที่อัตราว่างงานลดลงสู่ระดับ 7.7% ซึ่งเป็นระดับต่ำสุดนับตั้งแต่สิ้นปี 2551 บ่งชี้ถึงการปรับตัวที่ดีขึ้นอย่างต่อเนื่องของตลาดแรงงาน
ก่อนหน้านี้ นักวิเคราะห์ส่วนใหญ่คาดว่า ตัวเลขการจ้างงานนอกภาคการเกษตรจะเพิ่มขึ้น 160,000 ตำแหน่ง และคาดว่าอัตราการว่างงานจะทรงตัวอยู่ที่ 7.9% ในเดือนก.พ.
รายงานของกระทรวงบ่งชี้ว่า บริษัทเอกชนจ้างงานเพิ่ม 246,000 ตำแหน่งในเดือนก.พ. ซึ่งเป็นตัวเลขส่วนใหญ่ที่เพิ่มขึ้น ในขณะที่ภาครัฐบาลปรับลดตำแหน่งงานลง 10,000 ตำแหน่ง
ตัวเลขดังกล่าวแสดงให้เห็นถึงภาวะตลาดแรงงานล่าสุดที่ได้รับแรงหนุนจากการปรับตัวที่ดีขึ้นของตลาดที่อยู่อาศัย การปรับตัวขึ้นอย่างมากของตลาดหุ้น การเพิ่มขึ้นของความเชื่อมั่นผู้บริโภค และสัญญาณบ่งชี้ถึงการฟื้นตัวทางเศรษฐกิจอื่นๆ
นอกจากนี้ ราคาน้ำมันยังได้รับแรงหนุนจากผลการประชุมของธนาคารกลางยุโรป (อีซีบี) และธนาคารกลางญี่ปุ่น (บีโอเจ) โดยอีซีบีมีมติตรึงอัตราดอกเบี้ยไว้ที่ระดับต่ำสุดเป็นประวัติการณ์ที่ 0.75% ในการประชุมเมื่อวันพฤหัสบดีที่ผ่านมา และคาดการณ์ว่าเศรษฐกิจยุโรปมีแนวโน้มกระเตื้องขึ้นภายในสิ้นปี 2556 พร้อมกับยืนยันว่าอีซีบีจะยังคงจุดยืนด้านการใช้นโยบายผ่อนคลายทางการเงิน 
ขณะที่บีโอเจมีมติเป็นเอกฉันท์ให้คงอัตราดอกเบี้ยนโยบายที่ระดับ 0-0.1% และคงขนาดโครงการซื้อสินทรัพย์ไว้ที่วงเงิน 101 ล้านล้านเยน พร้อมกับปรับเพิ่มการประเมินเศรษฐกิจ โดยระบุว่า เศรษฐกิจญี่ปุ่นเริ่มฟื้นตัวขึ้น